**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық университеті,**

 **Тарих факультетінің профессоры,**

**тарих ғылымдарының докторы**

**Ғасырларға жалғасқан батырлық қасиет**

**(Халық батыры Амангелді Имановтың 150 жылдығына орай)**

Кез келген этностың өміршеңдігінің бір көрінісіне оның қай заманда, дәуірде болмасын басқа да қасиеттерімен бірге өзін өзі қорғай алу, қорғай білу қасиетінің болуы жатады. Қазақ этносы Еуразия құрлығының Ұлы Дала деп аталатын аумағындағы өзінің бірнеше мыңжылдық тарихында осы және ұлттың өміршеңдігін көрсететін тағы басқа этникалық қасиеттерінің арқасында тарихтың түрлі тар жолдары мен тайғақ кешулерін, сансыз соқпақтарын басынан өткере, тарихтың көшінде қалып қоймай бүгінгі күндерге дейін жетіп отыр. Және де өзін өзі қорғай алатын асыл қасиет этносты болашаққа одан әрі жетелей берері сөзсіз.

 Этностың өзін өзі қорғай алу қасиеті туралы сөз еткенде, ең алдымен ойымызға батырлар мен батырлық қасиеттер туралы ұғымдар оралады. Мемлекет пайда болғанға дейін Қазақстан аумағында ежелгі тайпалардың әскери жағынан тек ең қуаттылары, әскери өнерге ең бейімдері ғана табиғи сұрыптаудан өткендей, тарихи дамудың келесі сатыларына жетсе, қалғандары күштілердің қол астына қарап отырды немесе мүлде жойылып кетіп отырды. Ал кейбіреулері мүлде тарихи отандарын тастап, басқа алыс-жақын аумақтарға қоныс аударып отырды. Қазақстан тарихының ежелгі және ортағасырлық кезеңдеріндегі тарихына назар аударсақ, бұған мысалдар көптеп кездеседі. Ежелгі скифтердің, ғұндардың, оғыздардың, қыпшақтардың бір бөлігінің батысқа және оңтүстік-батысқа қарай қоныс аударуының арғы жағында Ұлы Дала аумағындағы бәсекелестіктен жеңіліске ұшырау жатыр. Ежелгі тайпалардағы әскери демократиялық жүйе олардағы ер адамдардың бәрінің қолдарына қару алып, әртүрлі соғыстарға – көрші тайпаларға шабуылдар жасауға немесе көршілерден болатын жорықтарға тойтарыс беру үшін ұрыстарға дайын болуға міндеттеді. Әр адам бойындағы ержүректілік, батылдық, намысқойлық және сонымен бірге ақылдылық секілді қасиеттер жай қатардағы сарбазды, жауынгерді батыр етіп қалыптастырады, одан әрі қолбасшы етеді. Тіпті, бейбіт уақыттың өзінде болашақ батырлардың бәрі дерлік рулар арасындағы, тайпалар арасындағы әртүрлі іс-әрекеттерге қатыстырылады. Олардың атақ-даңқы бейбіт уақыттардың өзінде елге танымал бола бастайды.

 Ал мемлекеттің пайда болуымен мемлекеттік басқару жүйесі мен орталық атқару билігі құрылады да, жоғары билеуші мемлекеттегі бар билікті жеке дара бір қолға иеленеді. Осы жерде негізгі мәселеден сәл ауытқысақ та, мемлекеттердің пайда болуы жөніндегі пікірлерге тоқтала кетсек. Ол пікірлердің біз қарастырып отырған мәселеге тікелей қатысы болмағанымен жанама қатысы бар.

 Мемлекеттің пайда болуы жөніндегі батыстық теорияларға тән ортақ нәрсе, ол – жеке меншікке негізделген қоғамдық қатынастардың қалыптасуы мен дамуы мәселелері, яғни материалистік дүниетаным тұрғысынан қарастырылады. Жеке меншік әлеуметтік жіктелістерді туғызып, қоғамда бай, өте бай топтарды қалыптастырады. Ал олар өз кезегінде мемлекеттік басқару жүйелерін қалыптастырады. Ал енді шығыстық көзқарастар тұрғысынан қарасақ, мемлекеттің пайда болуы мәселесінде алдыңғы қатарда материалистік емес, руханилық факторлар тұр. Деректер мен зерттеу материалдарында ежелгі скиф тайпалары мен ғұндарда мемлекеттіліктің қалыптасқандығының бір көрінісіне оларда жоғары билеушінің титулы бір дәлелдесе, екінші жағынан сол тұлғаларға билік ету құқығы Көктің әмірімен берілгендігі айтылады[1, 188; 2, 62]. Бұл дәстүр түрік дәуірінде де жалғасып, түрік қағанының билігі жөнінде мынадай дерек мәліметі айтылады: «Төбеде көк аспан және төменде қара жер жаратылғанда ортасында адам баласы жаратылды. Адам баласын басқару үшін менің бабаларым Бумын каған мен Істеми қаған отырды»[3,83]. Бұл үдеріс Алтын Орда империясындада жалғасын табады. Осылайша, шығыс елдерінде, оның ішінде Ұлы Дала аумағында да мемлекеттіліктің пайда болуы ерекше бір тылсым күштің, Көктің, Аспанның, Айдың, Жұлдыздың, Тәңірдің, Жаратушының бұйрығымен жүзеге асқан деген берік тұжырым қалыптасады. Көктің бұйрығымен ел басқару үшін құқыққа ие болған билеушінің Көктің алдында міндеттері де болады.

 Ежелгі және ортағасырлардағы Қазақстан аумағында өмір сүрген мемлекеттердің тарихын зерттеген мамандар жоғары билеушінің құқықтары мен міндеттері туралы былай деп түсіндіреді. Ұлы Дала аумағында жаңа әулеттің негізін қалаушы тұлға тірі кезінде өзінің атақ – лауазымына немесе қайтыс болғаннан кейін оның тікелей мұрагерлері өздерінің атақ-лауазымдарына Көктің Ұлы екендігін және тағы басқа осындай сипаттағы ерекше қасиеттерін қосып жазып отырған. Мұндай дәстүр ғұндарда, түріктерде және моңғолдарда сақталған. Мысалы, ежелгі ғұндардың жоғары билеушілерінде - ««Көктің қалауымен тағайындалған Ұлы Шаньюй», «Аспан мен Жерден жаратылып, Күн мен Айдың қалауымен тағайындалған ғұнның Ұлы Шаньюйі», көне түріктердің қағандарында – «Көктен жаралған ұлы Түріктің, ақылды әрі қасиетті Көктің ұлы» немесе «Көктен жаралған кемеңгер Көктің ұлы, Түрік қағаны» атты атақ-лауазымдар қоса жазылса, Шыңғыс хан өзін «Мәңгі Көктің күшімен, Көк пен Жердің қолдауымен даңқымды асырып, көп рулы елді өз билігіме бағындырдым» деп жариялайды, Шыңғыс ханның немересі Гүйік қағанның 1246 жылғы Рим папасына жіберген жолдауындағы мөрде «Мәңгі Көктің күшімен, шексіз Моңғол империясы ханының жарлығы» деп жазылған»,- деп көрсетеді өз зерттеуінде ресейлік тарихшы В.В.Трепавлов[4, 61-65].

 Сонымен қатар, қазіргі кезеңде зерттеушілер жоғары билікті иеленушінің қандай құқықтары болса, соған сай міндеттері болатынын көрсетіп жүр. Ежелгі ғұндардағы жоғарғы билеуші шаньюйдың құқықтары мен міндеттерін С.Г.Кляшторный былай деп түсіндіреді: « а) ғұндарға тиесілі барлық жерлерді, мемлекеттің барлық аумағына басқару құқы болды, соған сай осы аумақтың бәрін қорғау міндеті болды, б) соғыс жариялау және бейбіт келісім жасау құқы мен әскерге жеке басшылық жасау міндеті, в) барлық сыртқы қатынастарды бір қолда ұстау құқы мен мемлекеттің сыртқы саяси бағытын анықтау міндеті, г) бағыныштылардың әрқайсысын өлімге кесу мен өмірін сақтау құқы мен жоғары сот міндеті»[2,62]. Бұл жерде біз үшін ең маңыздысы – алғашқы құқық пен міндет, яғни ел мен жерді басқару құқығы мен ел мен жерді қорғау міндеті. Міндетті жүзеге асыру жоғары билеушінің жалпы басшылығымен орындалады, ол үшін батырлық қасиет қонған тұлғалар жұмылдырылады.

 Көне түріктер тарихының ірі маманы С.Г.Кляшторный түрік қағандары жөнінде өте жақсы сипаттамалар береді. Ол «Орхон ескерткіштеріндегі қаған бейнесі» атты көпшілікке танымал ғылыми мақаласында қағанның билеуші әулеттің жетекшісі бола тұра, сонымен бірге жоғары көсем, сот және абыз, әскердің қолбасшысы міндеттерін атқарғандығын айта келе, олардың да құқықтары мен міндеттерінің ғұн шаньюйлерінің құқықтары мен міндеттеріне сәйкес келетінін жазады[5,14-15].

 Т.И.Сұлтанов та өз зерттеулерінде Алтын Орда хандарының құқықтары мен міндеттерінің ғұн шаньюйлері мен түрік қағандарымен сәйкес келетінін айтады. Ал өз кезегінде біз дәл осындай ұқсастық пен сабақтастықтарды Алтын Ордадағы хандық билік пен Қазақ хандығындағы хандық билік арасынан көре отыра, жалпы, олардың ежелгі ғұндар шаньюйлерінің, одан кейінгі көне түрік қағандарының құқықтары мен міндеттерімен тікелей байланысын байқаймыз. Т.И.Сұлтанов Алтын Орда хандары мен қазақ хандарының құқықтары мен міндеттерін ешбір айырмасыз, бірдей деп көрсетеді[6,72; 2, 354-355].Оның дәлелдеп көрсетуі бойынша алтынордалық хандар мен қазақ хандарының кем дегенде 5 құқықтары мен тікелей солардан туындайтын 5 міндеттері болған. Олар мыналар:

«1. Хан билеуші әулеттің басшысы және барлық қазақ тайпаларының ең жоғарғы сюзерені ретінде хандықтың барлық аумағына, ұлыстарға қарасты барлық жерлерді басқаруға құқылы болды, ал соның салдары ретінде оның ең басты міндетіне – сыртқы жаулардан елді қорғау жатты.

2.Ханның соғыс жариялау және бейбіт келісім жасау құқы болды, одан әскердің бас қолбасшысы болу міндеті туындайды.

3.Ханның шетел елдермен келіссөздер жүргізуге құқы болды, соның салдары ретінде мемлекеттің сыртқы саяси бағытын анықтау міндеті жатты.

4. Ханның қоластындағыларды өлтіруге немесе тірі қалдыруға құқы болды, оның салдарына жоғары сот міндетін жүзеге асыру жатты.

5. Ханның заң шығару және қоғамның барлық мүшелеріне ортақ жарлық шығару құқы болды, ол құқықтан ханның өмір сүріп отырған қоғамдық құрылысты және тәртіпті сақтау міндеті туындайды»[2, 354].

 Мемлекеттік биліктің жоғары басындағы тұлғаның ең басты құқығы – басқару құқығы болса, міндеті – ел мен жерді қорғау міндеті осы құқықтан туындайды. Соған байланысты ел мен жерді қорғау ісіне талай майдандар мен шайқастарда көзге түскен, ержүрек, батыл тұлғалар жұмылдырылады. Билеуші оларға бас қолбасшы, бас батыр секілді атақ-лауазымдар береді. Басқаша айтқанда, ел мен жерді қорғау ісімен мемлекеттің орталық билігі араласып, орталық билік билеушінің жарлығына сүйеніп, халықты оған жұмылдырады. Сол себепті мемлекеттегі жоғары билеушіге бас қолбасшы титулы қоса беріледі.

 Жоғарыда айтылған ойларымызды түйіндей келе, мынадай ортақ қорытынды жасауға болады. Қазақ жерінде әр замандарда билік құрған билеушілер ең алдымен елдің басшысы, жердің иесі құқығын иелене отыра, елдің бірлігін сақтау мен жердің тұтастығын қорғау міндеттерін атқарған. Ол үшін барлық әскерге қолбасшылық жасау құқығы берілген. Біздің ойымызша, Керей мен Жәнібек хандардан Тәуке ханға дейінгі қазақ хандары бұл құқықтары мен міндеттерін абыроймен орындаған деуге болады. Олар елді біріктіріп, ру-тайпа батырларына сенім артып, оларды ортақ мақсатқа бағыттап, жұмылдыра білген. Қазақ хандығының бір орталықтан басқарылатын кезеңінде жеңіс те, жеңіліс те ханның атында болып, батырлар есімдері хандардың олардың көлеңкесінде қалып отырған. Сол себепті де хандықтың бір орталықтан басқарылатын кезеңінде, яғни мемлекеттік биліктің тұтастық кезеңінде батырлар есімдері өте аз кездеседі.

 Ал енді XVIII ғасырдың басынан бастап, Тәуке ханнан кейін Қазақ хандығы саяси жағынан бытыраңқылыққа ұшырайды да, бұрынғы орталық хандық билік жойылады. Қазақ Елі аумағында бірнеше кішігірім немесе келте хандар пайда болып және олар бір бірімен алысып-жұлысып жатқан кезеңде ел бірлігін сақтау мен жердің тұтастығын қамтамасыз ету міндеттерін жүзеге асыратын нақты билеуші тұлға болмады. Соның тікелей салдары – «Ақтабан шұбырынды, алқа көл сұлама» жылдарындағы ел басына түскен қайғылы оқиғалар болды. Қазақ халқының алдында сол жылдары екі жол тұрды, бірі – жоңғарларға тәуелді болып, айтқанына көну, екіншісі – ел мен жердің азаттығы үшін күресу тұрды. Қазақ этносы екінші жолды таңдайды да, өз батырларының басшылығымен ашық күреске шығады. Негізінен, осы жолдағы ауыр жүк ру-тайпа батырларының иығына түседі. Қазақ батырлары бұл ауыр жүкті абыроймен көтеріп шықты деуге болады. Сол себепті де XVIII ғасырдан бастап қазақ қоғамында батырлар шоғыры көптеп шыға бастайды. Бұл заңды үдеріс болатын.

 Ел мен жерді қорғау – бұрын жоғары биліктің міндеті болып келсе, енді ол міндет батырлардың үлесіне тиеді. Қазақ этносы өзінің өміршеңдігі үшін XVIII ғасырда жанталаса күрес жүргізе отыра, өз ортасынан есімдері әр тайпаның ұранына айналған атақты батырларды тарих төріне шығарды. Сөйтіп, тарихымызда саны жағынан ең көп батырлар осы ғасырда көзге көрінеді. Сол себепті де Шоқан Уәлиханов қазақ тарихындағы XVIII ғасырды «батырлық ғасыры» деп атады[8, 124].

 Қазақ қоғамында саяси бытыраңқылықтың одан әрі күшейе түсуі қазақ билеуші топтарын ақыры орыс патшасына тәуелді еткізді. Ал XIX ғасырдың бірінші ширегінде қазақ жеріндегі хандық билікті Ресей тарапынан жоюы – ең алдымен, Қазақстан аумағында бірнеше мың жыл бойы өмір сүріп келген мемлекеттік жүйені құрту болып саналды. Бұл жағдай қазақ халқын нағыз жетім етті. Ресей отаршылдары қазақ жерінде ойларына келгенін істеп, халықтың басты байлығы - шұрайлы қыстауы мен жайлауларын, ата-мекен қоныстарын тартып ала бастады. Осылайша, ел мен жерді отарлық саясаттың езгісінен қорғау ісі тек намысты батырлардың иығына түседі. Қазақ жерінде отарлық саясаттың күшейе түсуі халықтың наразылықтарын туғызып, тек қана XIX ғасырдың ғасырдың бірінші жартысының өзінде Қазақ Елінде батырлар басшылығымен қаншама ірі көтерілістер болып өтті. Ал ұсақтары қаншама. Сөйтіп, этностың бойындағы өзін өзі қорғай алу қабілеті батырлардың әрекеттері арқылы көрініс беріп жатты. Өкінішке орай, күш бірдей болмағандықтан және ұйымдастыру жақтары әлсіз болғандықтан XIX ғасырдағы отаршылдыққа қарсы күрестердің бәрі жеңіліске ұшырап жатты. Дегенменде, халықтың бойындағы өзін өзі қорғау қабілеті өшкен жоқ болатын.

 XX ғасыр басында Ресейдің Қазақстандағы отарлау саясаты қай жағынан болмасын әбден шегіне жетті деуге болады. Оның ішінде қазақ халқы үшін ең ауыр болғаны XIX ғасырдың 70 жылдарынан бастап бірнеше кезеңдер арқылы орыс шаруаларын Қазақ жеріне қоныс аудару саясаты ауыр болды. Әсіресе, XX ғасыр басындағы Столыпин реформасының жүзеге асырылуы барысында қазақ халқы өз жерлерінен айырыла бастады. Бұл жағдай халықтың бойында ондаған жылдар бойы қалыптасқан, өз кемеріне жеткен ыза мен кекті, намыс пен ашуды 1916 жылы бұрқ еткізді. 1916 жылғы көтеріліс бүкіл қазақ даласын қамтыған көтеріліс болды.

 Көтерілістің басталуына патшаның 1916 жылы 25 маусымдағы 19-43 жас аралығындағы жергілікті қазақтарды майданның қара жұмысына алу туралы жарлығы түрткі болды. Жалпы алғанда, халықтың бұл жарлыққа қарсы наразылығы – бас көтеру, жергілікті билікке мойынсұнбау, қарсылық көрсету, қарулы көтеріліс жасау түрінде болды. Сол кездегі әкімшілік жүйе бойынша ең төменгі әкімшілік бірліктер – ауылдар мен болыстықтар болса, халық наразылықтары барлық болыстықтарда өтеді. Жергілікті жерлердегі наразылықтардың бәрінің басында – елге танымал болған, батырлықтарын бүкіл ел-жұрт мойындаған, ержүрек батыл тұлғалар тұрды. Егерде 1916 жылғы көтерілістер мен халық наразылықтарының басында тұрған тұлғалардың шығу тегі мен ата-бабаларының тарихына көз жүгіртсек, көбісінің қандарында батырлықтың қаны, ізі болғандығына көз жеткіземіз. Бұл дегеніміз бірнеше мыңжылдар бойы қазақ этносы бойында өшпей, сақталып келе жатқан өзін өзі қорғау қасиетінің қажетті кезеңде жаңғыруы деп білеміз.

 1916 жылғы көтерілістердің ішіндегі ең белсенді болғандары – Торғай мен Жетісу облыстарындағы көтерілістер болды. Торғайдағы көтерілістің ерекшелігі сол, ол патша өкіметі құлатылғанға дейін созылды, бірнеше рет патша өкіметінің жазалаушы әскери отрядтарына тойтарыс бере білді және көтерілістің ең күшейген кезінде көтерілісшілер саны 50 мыңға жетті. Бұл көтерілістің тағы бір ерекшелігіне қатаң әскери тәртіп пен қазақ жерінде ежелгі замандардан бері сақталған онбасы, елубасы, жүзбасы, мыңбасы секілді ішкі басқару жүйесінің енгізілуі жатты. Көтерілістің бас сардары, халық қозғалысының бас қолбасшысы халық батыры Амангелді Үдербайұлы Иманов болды. Амангелді батырдың жеке басындағы қасиеттер көтерілістің талқандалуынан сақтап, көтерілісті патша биліктен құлатылғанға дейін создырды.

 Кешегі кеңестік және бүгінгі тәуелсіздік кезеңіндегі отандық тарихнамада Амангелді Иманов (1873-1919) бас қолбасшылық жасаған 1916 жылғы Торғай облысындағы қазақ халқының көтерілісі туралы зерттеулер жетерлік деуге болады[8; 9; 10; 11; 12; 13]. Сол себепті де біз бұл жерде бұрынғы зерттеулерде айтылғандар мен жазылғандарды қайталап жатпадық.

 Отаршылдыққа қарсы болған халық көтерілісіне этникалық тұрғыда қарай келе, этнос бойындағы өзін өзі қорғай білу қабілетінің қазақ қазақ қоғамында өлмегеніне көзімізді жеткіземіз. Мемлекет, мемлекеттік құрылымдар мен мемлекеттің орталық билігі өмір сүріп тұрғанда ел мен жерді сыртқы күштерден қорғау міндетін ең жоғарғы басшы атқарады. Ол өзіне алған құқықтарға сай елді жұмылдыру арқылы, яғни жасақ дайындау, әскер құру арқылы бұл міндетін орындайды.

 Ал мемлекеттің билік институттары жойылған кезде ел мен жерді қорғау міндетін халықтың өз арасынан суырылып алға шыққан батыр ұлдары – Амангелді батыр секілді тарихи тұлғалар атқарады. Бұл дегеніміз қазақ этносының өміршеңдігін, өзін өзі қорғай білу, сақтай білу қасиетін бойынан жоғалтпағандығын көрсетеді. Өз кезегінде мемлекет те өзін қалыптастырып отырған қоғамның жас буын ұрпақтарын отансүйгіштік, патриоттық мақсатта тәрбиелеу үшін, жалпы қоғам мүшелерінің тарихи сана-сезімін дамыту, нығайту үшін Отан тарихындағы Амангелді батыр секілді тұлғалардың өмірі мен ерліктерін үнемі үлгі етіп көрсетуі қажет. Сонда ғана этностың бойындағы батырлық қасиеттер сабақтастық арқылы ғасырларға жалғаса береді.

**Әдебиеттер:**

1. Геродот. История в девяти книгах. Перевод и примечания Г.А. Стратановского. Научно-Издательский центр «Ладомир». Москва, 1993. – 600 с.
2. Кляшторный С.Г., Султанов Т.И. Казахстан летопись трехтысячелетий. Алма-Ата, «Рауан»,1992.
3. Орхонские надписи. Кюль-тегин. Бильге-каган. Тоньюкук. «Международный клуб Абая». Семей, 2001. – 256 стр.
4. [Трепавлов В.В. Государственный строй монгольской империи: 13 в.](http://booksshare.net/index.php?id1=4&category=history&author=trepalov-vv&book=1993) — М.: Наука, 1993. — 168 c.
5. Кляшторный С.Г. Образ кагана в орхонских памятниках.- Письменные памятники и проблемы истории культуры народов Востока. Годичные научные сессии ЛО ИВ АН СССР (13 сессия). М., 1977.
6. Султанов Т.И. Поднятые на белой кошме. Потомки Чингиз-хана. – Алматы: Дайк-Пресс, 2001, - 276 с. – (Казахстанские востоковедные исследования).
7. Уәлиханов Ш.Ш. Абылай. Көп томдық шығармалар жинағы. 2-басылым. – Алматы: «Толағай групп». 2010. Т.4. – 496 б. 119-124 бб.
8. Нурканов А. Амангельды Иманов. – Алма-ата, 1959.
9. Нурканов А. Народный батыр. –М., 1962.
10. Амангельды Иманов: Статьи, документы, материалы / под ред. С.Б. Бейсембаева. – Алма-Ата, 1973.
11. Восстание 1916 года в Средней Азии и Казахстане. Сб. док. АН КазССР. – М.: Издательство АН СССР, 1960. – 796 с.
12. Турсунов X. Восстание 1916 года в Средней Азии и Казахстане. – М.: Наука, 1966.
13. Тарихи тұлғалар. Танымдық — көпшілік басылым. Мектеп жасындағы оқушылар мен көпшілікке арналған. Құрастырушы: Тоғысбаев Б. Сужикова А. — Алматы: «Алматыкітап баспасы», 2009.